Nuwe finansiële hoof by SAL aangestelArgieffoto Die Suid-Afrikaanse Lugdiens het Donderdag ŉ paar sleutelaanstellings, insluitend ŉ nuwe finansiële hoof, aangekondig. Dié aanstellings het ten doel om die kritieke vaardigheidstekorte by die lugredery aan te spreek tydens sy omkeerstrategie. Bob Head is vanaf 11 April 2018 aangestel as tussentydse hoof finansiële beampte. Die SAL het gesê Head het omvattende bestuursondervinding in verskillende seniorbestuursrolle, plaaslik en internasionaal. Hy is ŉ spesialis om ondernemings om te draai en sakeprobleme op te los en is ook die voormalige uitvoerende hoof van ŉ aantal maatskappye, en finansiële en menslikehulpbronnedirekteur. Dit kom nadat die SAL verlede maand die uitvoerende finansiële hoof Phumeza Nhantsi en uitvoerende hoof Musa Zwane geskors het ná bewerings teen hulle in ŉ forensiese ondersoek by die staatsbeheerde lugredery. Die SAL het Nona Sonjani daarna as waarnemende finansiële hoof aangestel. Vuyani Jarana, uitvoerende hoof van die SAL, het gesê die lugredery is aggressief besig om die omkeerplan te implementeer om seker te maak die maatskappy keer terug na finansiële stabiliteit.